JayJayThrowThrow/commonwealth-wiki-mix huggingface dataset:
வில்லியம் கோப்பல்லாவ

வில்லியம் கோப்பல்லாவ (William Gopallawa, ; 17 செப்டம்பர் 1896 – 31 சனவரி 1981) இலங்கையின் கடைசி மகாதேசாதிபதியாக (ஆளுநர்) 1962 முதல் 1972 வரை பதவியில் இருந்தவரும், இலங்கை மேலாட்சியாக இருந்து குடியரசாக மாறியபோது 1972 முதல் 1978 வரை முதலாவதும் கடைசியுமான நிறைவேற்றதிகாரம் அற்ற சனாதிபதியாகப் பதவியில் இருந்தவரும் ஆவார்.

கோபல்லாவ இலங்கை சுதந்திரக் கட்சிவின் சிறிமாவோ பண்டாரநாயக்காவின் அரசாங்கத்தில் இரு தடவைகளும், ஐக்கிய தேசியக் கட்சியின் டட்லி சேனாநாயக்க அரசில் ஒரு தடவையும் மகாதேசாதிபதியாக இருந்துள்ளார். இவர் 1958–1961 காலப்பகுதியில் சீனாவுக்கான இலங்கைத் தூதுவராகவும், 1961–1962 காலப்பகுதியில் ஐக்கிய அமெரிக்க நாடுகளுக்கான தூதுவராகவும் செயலாற்றினார்.

இவரது மகன், மொண்டி கோப்பல்லாவவும் இலங்கை அரசியலில் ஈடுபட்டவராவார்.
தொடக்க வாழ்க்கை

வில்லியம் கோபல்லாவ இலங்கையின் மத்திய மாகாணத்தில் மாத்தளையில் அலுவிகாரை என்ற கிராமத்தில் துல்லேவ மகா வளவில் பிறந்தவர். இவரது தாயார் டிக்கிரி குமாரிகாமி துல்லேவ மூலமாக 1815 ஆம் ஆண்டு கண்டி ஒப்பந்தத்தில் சிங்களவர் சார்பாகக் கையொப்பமிட்ட துல்லேவ திசாவையின் உறவினர் ஆவார். தந்தை டிக்கிரி பண்டார கோபல்லாவ இவருக்கு மூன்று வயதாக இருந்தபோது இறந்துவிட்டார். தனது தொடக்கக் கல்வியை துல்லேவ கிராமப் பள்ளியிலும், கண்டி புனித யோவான் கல்லூரியிலும் பயின்றார். தனது இடைநிலைக் கல்வியை கண்டி தர்மராஜா கல்லூரியிலும் கண்டி புனித அந்தோனியார் கல்லூரியிலும் பயின்றார். 1917 இல் கேம்பிரிட்ச் முதுநிலை சான்றிதழ் பரீட்சையில் சித்தியடைந்த பின்னர், மாத்தளைக்குத் திரும்பி, பௌத்த ஆங்கிலப் பாடசாலையில் ஆசிரியராகச் சேர்ந்தார், அங்கு மாணவர்களின் நலனுக்காக நூலகம், சாரணப்படைகளை அமைப்பதில் முக்கிய பங்காற்றினார்.
தொழில்

1920 இல், கோபல்லாவ கொழும்பு சட்டக் கல்லூரியில் சட்டம் பயின்று 1924 இல் சட்டவறிஞர் ஆனார். கண்டியிலும் மாத்தளையிலும் வழக்கறிஞராகப் பணியாற்றிய பின்னர், 1939 இல் கண்டி மாநகர ஆணையாளர் ஆனார். பின்னர் கொழும்பு மாநகர சபையின் ஆணியாளராகப் பணியாற்றினார்.
மேற்கோள்கள்

* A dignified symbol of the nation Daily News on the 104th birth anniversary
* William Gopallawa, the first President The 31st anniversary of Presidency
* New York times news on Death
* First President of the Republic of Sri Lanka
வெளி இணைப்புகள்

* The Gopallawa Ancestry
* William Gopallawa's presidential Flag on crwflags.com


பகுப்பு:1896 பிறப்புகள்
பகுப்பு:1981 இறப்புகள்
பகுப்பு:இலங்கையின் சனாதிபதிகள்
பகுப்பு:இலங்கையின் மகா தேசாதிபதிகள்
பகுப்பு:இலங்கை அரசியல்வாதிகள்
பகுப்பு:இலங்கை பௌத்தர்கள்
பகுப்பு:மாத்தளை மாவட்ட நபர்கள்
பகுப்பு:இலங்கை வழக்கறிஞர்கள்
பகுப்பு:சிங்கள அரசியல்வாதிகள்
தர்மரத்தினம் சிவராம்

தர்மரத்தினம் சிவராம் அல்லது தராக்கி சிவராம் (ஆகஸ்ட் 11, 1959 – ஏப்ரல் 28, 2005) இலங்கையின் பிரபலமான ஊடகவியலாளரும் தமிழ்நெட்டின் பிரதான எழுத்தாளரும் முன்னாள் போராளியுமாவார். கொழும்பு பம்பலப்பிட்டியில் காவல் நிலையம் முன்பாக வெள்ளை நிற கூடுந்து (வான்) ஒன்றில் வந்த ஆயுததாரிகளால் கடத்தப்பட்ட இவர் தாக்கப்பட்ட பின்னர் வாகனமொன்றில் கொண்டு வரப்பட்டு இலங்கை பாராளுமன்றத்துக்கு அருகில் சுட்டுக் கொல்லப்பட்டார். தலையை இலக்கு வைத்து, 9 மில்லி மீட்டர் வகை கைத்துப்பாக்கியினால் இவர் சுடப்பட்டிருந்தார்..
வாழ்க்கைக் குறிப்பு

சிவராம் கிழக்கிலங்கையின் மட்டக்களப்பில் மகேஸ்வரி, புவிராஜகீர்த்தி தர்மரட்ணம் இணையருக்கு மகனாகப் பிறந்தார். சிவராமின் தந்தையார் கேம்பிறிட்ச் பல்கலைக்கழகத்தில் பயின்றவர். அவரின் பாட்டனார் சபாபதிப்பிள்ளை தர்மரெட்ணம் (வன்னியனார்) 1938-ஆம் ஆண்டில் மட்டக்களப்பின் இரண்டாவது தெரிவு செய்யப்பட்ட இலங்கை சட்டமன்ற உறுப்பினராக இருந்தவர்.

1989 ஆம் ஆண்டு மட்டக்களப்பில் யோகரஞ்சனி என்பவரை வாழ்க்கைத் துணையாக ஆக்கிக்கொண்ட சிவராமிற்கு வைஸ்ணவி, வைதேகி என்ற இரு மகள்களும் சேரலாதன் என்ற மகனும் இருந்தனர்.

ஆரம்பக் கல்வியை புனித மிக்கேல் கல்லூரியில் கற்றார். அதைத் தொடர்ந்து கொழும்பில் அக்குவானாஸ் கல்லூரியில் தொடர்ந்தார். பல்கலைக்கழகத்திற்கு தெரிவான இவர் பேராதனைப் பல்கலைகழகத்தில் அனுமதிபெற்றார். செப்ரெம்பர் 1981இல் பேராதனைப் பல்கலைக்கழகத்திற்குச் சென்ற அவர், ஆங்கிலத்தினையும் ஒரு பாடமாகக் கொண்டு இரண்டு ஆண்டுகள் மட்டுமே அங்கு பயின்ற பின்னர், அரசியல் ஈடுபாட்டினாலும், 1983 இல் இடம்பெற்ற இனக்கலவரங்களினாலும் பல்கலைக்கழகக் கல்வியைக் கைவிட்டார்.
ஊடகவியலில்

சிவராம் 'தராகி' என்ற புனைபெயரில் ஆங்கிலத்தில் கொழும்பில் இருந்து வெளிவரும் ”The Island” ஏட்டில் தமது முதலாவது கட்டுரையை 1989-இல் எழுதினார். அரசியல், போரியல் மற்றும் பாதுகாப்பு நிலவரம் தொடர்பாக அவரது கட்டுரைகள் அமைந்திருந்தன. உள்நாட்டிலும் அனைத்துலக மட்டத்திலும் அவரது கட்டுரைகள் பெயர்பெற்றிருந்தன.
நூலாக வாழ்க்கை வரலாறு

தர்மரத்தினம் சிவராமின் வாழ்க்கைக் கதை சிவராம் புகட்டும் அரசியல் - ஈழத்தின் புரட்சிகரத் தமிழ் ஊடகவியலாளனின் வாழ்வும் மரணமும் என்ற தலைப்பில் நூல் வடிவில் வெளிவந்தது. இந்நூல் சிவராமின் நண்பரும், வட அமெரிக்காவில் உள்ள தென் கரோலினா பல்கலைக்கழக, மானிடவியல் துணைப் பேராசிரியருமான மார்க் பி. விற்ரேக்கரினால் (Mark P. Whittaker) எழுதப்பட்டது. இந்நூலினை, இலண்டனில் உள்ள Pluto Press பதிப்பகம் வெளியிட்ட.து
மேற்கோள்கள்


வெளியிணைப்புகள்

*சிவராமின் கட்டுரைகள்
*டி. பி. எஸ். ஜெயராஜ் "துப்பாக்கியிலிருந்து பேனாவிற்கு" என்று இருபகுதி வாழ்க்கைக் குறிப்புகளை எழுதியுள்ளார்:
**துப்பாக்கியிலிருந்து பேனாவிற்கு 1
**துப்பாக்கியிலிருந்து பேனாவிற்கு 2
*தமிழிலக்கியத்தில் சிவராமின் (தராகி) ஆளுமையும் தேடலும்

பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:1959 பிறப்புகள்
பகுப்பு:2005 இறப்புகள்
பகுப்பு:மட்டக்களப்பு மாவட்ட நபர்கள்
பகுப்பு:மாமனிதர் விருது பெற்றவர்கள்
பகுப்பு:புனித மிக்கேல் கல்லூரி தேசியப் பாடசாலை பழைய மாணவர்கள்
பகுரைன்

right|200px
பகுரைன் அல்லது பஹரைன் என்பது பாரசீக வளைகுடாவில் உள்ள ஒரு சிறிய மேற்கு ஆசியத் தீவு நாடு ஆகும். இது 33 தீவுகளில் பெரிய தீவாகும். சவூதி அரேபியாவுடன் மேற்குப் பகுதியில் மன்னர் பகுது பாலம் மூலம் இணைக்கப்பட்டுள்ளது. இதன் வடக்கே 200 கி.மீ தொலைவில் ஈரானும், தென் கிழக்கே கத்தாரும் உள்ளது.

பகுரைன் ஒரு முடியாட்சி நாடாகும். இதன் மன்னராக சைகு ஹம்மாத் இப்னு ஈசா அல்-கலீபா இருக்கிறார். பத்தொன்பதாம் நூற்றாண்டில் மிக சிறந்த முத்து ஆபரணங்கள் கிடைக்கும் இடமாக பஹ்ரைன் இருந்தது.இங்கு 200000 தமிழர்கள் பொதுவாக பணி காரணமாக வசிக்கின்றனர். இங்கு சியா பிரிவு முசுலிம்கள் அதிகமாக உள்ளனர் . இது முடியாட்சி நாடாகும். இதன் மன்னர் சுன்னி பிரிவை சேர்ந்தவர்.

பெரிசியன் வளைகுடாவில் எண்ணெய் ஏற்றுமதியின் முலம் வளம் பெற்ற நாடுகளில் பஹ்ரைன் முதலாவது நாடாகும். பஹ்ரைன் தலைநகரம் மனமா ஆகும். தலைநகரில் பணம் தொடர்பான நிறுவனங்கள் பல உள்ளன. மனிதவள மேம்பாடு குறியீட்டில் பஹ்ரைன் உயர்ந்த இடத்தில் உள்ளது. இதை உலக வங்கி அங்கீகரித்துள்ளது.
மேற்கோள்கள்



பகுப்பு:முன்னாள் பிரித்தானியக் குடியேற்றங்கள்
பகுப்பு:தீவு நாடுகள்
பகுப்பு:இராச்சியங்கள்
பகுப்பு:ஐக்கிய நாடுகள் சபையின் உறுப்பு நாடுகள்
பஹ்ரேய்னில் தமிழர்

தமிழ்ப் பின்புலத்துடன் பஹ்ரேய்னில் வசிப்பவர்களை பஹ்ரேய்ன் தமிழர் எனலாம். பஹ்ரேய்னில் ஏறத்தாழ 7000 தமிழர்கள் வாழ்கின்றார்கள். பெரும்பாலனவர்கள் ஒப்பந்த அடிப்படையில் தமிழ்நாட்டில் இருந்து வேலை செய்ய சென்றவர்கள் ஆவர்.
வெளி இணைப்புகள்

* https://tamilnation.org/diaspora/bahrain.htm
* http://www.tamilmanram.org.bh Tamil Social & Cultural Association
* https://web.archive.org/web/20021009121952/http://www.geocities.com/tmccbahrain/ Tamil Muslim Cultural Centre-Bahrain
* http://www.ethnologue.com/show_country.asp?name=Bahrain
*


பகுப்பு:பகுரைன்
பகுப்பு:மத்திய கிழக்கு நாடுகளில் தமிழர்
மயில்வாகனம் நிமலராஜன்

மயில்வாகனம் நிமலராஜன் யாழ்ப்பாணத்தை தளமாக கொண்டு இயங்கிய முன்னணி ஊடகவியலாளர் ஆவார்.2000 அக்டோபர் 19 அன்று, இவர் இலங்கை இராணுவத்தின் அதியுயர் பாதுகாப்பு வலயத்துக்குள் ஆயுததாரி ஒருவரால் சுட்டுக் கொலை செய்யப்பட்டார்.
ஊடகவியலாளராக வாழ்க்கை

போர் சூழல் நிலவிய யாழ்ப்பாணத்தில் இருந்து நிமலராஜன் பல செய்தி நிறுவனங்களுக்கு செய்திகளை வழங்கி வந்தார். அவற்றுள் பிபிசியின் தமிழ், சிங்கள சேவைகளும், வீரகேசரி நாளேடு, ராவய நாளேடு என்பன முக்கியமானவையாகும். நிமலராஜன் யாழ்ப்பாணத்தில் இருந்து நடுநிலையான செய்திகளை வழங்கி வந்த வெகு சிலரில் ஒருவராவார்.
தாக்குதல்

19.10.2000 அன்று இரவு கொலையாளிகள் அவரது வீட்டினுள் புகுந்து நிமலராஜனின் தந்தையாரின் பின் கழுத்தில் கத்தியை வைத்து அமிழ்த்த இன்னோருவர் நிமலராஜனின் அறைக்குள் சென்று துப்பாக்கியால் சுட்டனர். நிமலராஜன் தான் எழுதிக் கொண்டிருந்த கட்டுரை மேலேயே தனது உயிரை விட்டார். கொலையாளிகள் வீட்டினுள் கைகுண்டு ஒன்றை வீசி விட்டு சென்றனர். இத்தாக்குதல் யாழ்ப்பாண நகர மத்தியில் அதியுயர் பாதுகாப்பு வலயத்துள் இராணுவ ஊரடங்கு சட்டம் இயங்கும் வேலையில் நடைபெற்றது. இத்தாக்குதலில் நிமலராஜனின் தந்தை கணபதிப்பிள்ளை மயில்வாகனம் (65), தாய் லில்லி மயில்வாகனம் (59), மருமகன் ஜெகதாஸ் பிரசன்னா (11) ஆகியோரும் கடுமையான காயங்களுக்கு உள்ளானார்கள்.
ஆதாரங்கள்


பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:2000 இறப்புகள்
ஐயாத்துரை நடேசன்

ஐயாத்துரை நடேசன் இலங்கையின் முன்னோடி தமிழ் ஊடகவியலாளர் ஆவார். இவர் 2004 மே 31 அன்று மட்டக்களப்பு நகரில் வேலைக்கு செல்லும் வழியில் இலங்கை இராணுவத்தோடு சேர்ந்தியங்கும் கருணா குழுவைச் சேர்ந்தவர் எனக் கருதப்படும் ஆயுதம் தாங்கியவர் ஒருவரால் சுட்டுக் கொல்லப்பட்டார்.

யாழ்ப்பாணம் நெல்லியடியைச் சேர்ந்த இவர் நெல்லை நடேசன் என்ற பெயரில் எழுதிவந்தார். இறக்கும் போது இவர் இலங்கை தமிழ் ஊடகவியலாளர் ஒன்றியத்தின் துணைத்தலைவராக பணியாற்றினார். மேலும் இவர் சக்தி தொலைக்காட்சியின் மட்டக்களப்பு நிருபராகவும், வீரகேசரி நாளேட்டின் எழுத்தாளராகவும், ஐ.பி.சி. நிறுவனத்துக்கான இலங்கை நிருபராகவும் பணியாற்றி வந்தார்.
ஆதாரங்கள்

* Human Rights Watch accuses Karuna group in Nadesan’s death
*100 Tamils of the 20th/21st century – Tamilnation.org tribute

பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:2004 இறப்புகள்
கே. எஸ். ராஜா

கனகரத்தினம் சிறிஸ்கந்தராஜா அல்லது கே.எஸ்.ராஜா (K. S. Raja) (8 பெப்ரவரி 1942 - 3 செப்டம்பர் 1994) முன்னர் இலங்கையிலும் தமிழ் நாட்டிலும் பிரபலமாக இருந்த வானொலி அறிவிப்பாளர் ஆவார். இவர் பொதுவாக மின்னல் வேக அறிவிப்பாளர் எனவும் அழைக்கப்பட்டிருந்தார். வானொலி அறிவிப்பில் முதலில் வேகத்தை கொண்டு வந்தவர் இவர்.
ஆரம்ப வாழ்க்கை

ராஜாவின் இயற்பெயர் ஸ்ரீஸ்கந்தராஜா. இவர் இலங்கையின் யாழ்ப்பாணம் காரைநகரைச் சேர்ந்த நடுத்தர வகுப்புக் குடும்பத்தில் இலங்கையின் மலையகத்தில் பதுளையில் பிறந்தார். யாழ்ப்பாணம் கொட்டடியில் வளர்ந்தார். தந்தை ஒரு மருத்துவர். தாயார் ஆசிரியை. தமக்கைமார் நால்வரும் மருத்துவர்கள். 1966 இல் கொழும்பு ரோயல் கல்லூரியில் தனது பள்ளிப் படிப்பை முடித்தார். அங்கு அவர் மாணவர் பேரவைத் தலைவராக இருந்து செயற்பட்டார். பள்ளிப் படிப்பை முடித்துக் கொண்டு இலங்கைப் பல்கலைக்கழகத்திலும், பின்னர் இலண்டன் பல்கலைக்கழகத்திலும். கணிதம் மற்றும் வேதியியலில் பட்டம் பெற்றார். இலங்கைப் பல்கலைக்கழகத்தில் சிறிது காலம் விரிவுரையாளராகப் பணியாற்றிய பின்னர், வானொலி ஆர்வத்தின் காரணமாக இலங்கை வானொலியில் பணியில் சேர்ந்தார்.
இலங்கை வானொலியில்

இவர் இலங்கை வானொலியில் முன்னணி அறிவிப்பாளராக இருந்தபோது பல வானொலி நிகழ்ச்சிகளை ஆரம்பித்து நடத்தி வந்தார். இவரின் நிகழ்ச்சிகளுக்கு கடல் கடந்து தென்னிந்தியாவிலும் ரசிகர்கள் இருந்தனர்.
படுகொலை

1983 கறுப்பு யூலைக்குப் பிறகு இந்தியா சென்ற இவர் அப்போது அங்கு இயங்கி வந்த ஈழ இயக்கங்களுள் ஒன்றான ஈழமக்கள் புரட்சிகர விடுதலை முன்னணியில் இணைந்து செயற்பட்டார். 1987 ஆம் ஆண்டில் இலங்கை - இந்திய ஒப்பந்தத்தைத் தொடர்ந்து இலங்கை திரும்பிய இவர் இலங்கை வானொலியில் தமது வழக்கமான பணிகளுக்கு திரும்பினார். இந்நிலையில் இவர் 1994 செப்டம்பர் 3 அன்று இனந்தெரியாதோரால் கடத்தப்பட்டு கொலை செய்யப்பட்டார். இவரது உடல் கொழும்பு கடற்கரையில் கண்டெடுக்கப்பட்டது.
கொலை பற்றிய கருத்துக்கள்

ஈழ இயக்கங்களுள் ஒன்றான ஈழ மக்கள் ஜனநாயகக் கட்சியின் முன்னாள் உறுப்பினரான ரி. மதிவாணன் என்பவர் தெற்காசிய ஊடக சேவை (South Asian Media Service - SAMS)க்கு அளித்த பேட்டியில் கே. எஸ். ராஜா ஈழ மக்கள் ஜனநாயகக் கட்சியினரால் கொலை செய்யப்பட்டதாகக் குறிப்பிட்டார். இது குறித்து ஈழ மக்கள் ஜனநாயக் கட்சியின் தலைவர் டக்ளஸ் தேவானந்தாவிடம் வினவிய போது அவர் இக்குற்றச்சாட்டை நேரடியாக மறுக்காமல் தமிழீழ விடுதலைப் புலிகளால் கொலைச் செய்யப்பட்டதாக கருதப்படும் சந்தர்ப்பங்களை எடுத்துக் காட்டினார்.
நினைவு

கே. எஸ். ராஜாவின் அர்ப்பணிப்பான சேவைகளை நினைவுகூர்ந்து அவரது உருவப்படத்தை இலங்கை ஒலிபரப்புக் கூட்டுத்தாபன வளாகத்தில் அதன் தலைவர் அட்சன் சமரசிங்க 2023 ஆகத்து 3 அன்று திறந்து வைத்தார்.
இவற்றையும் பார்க்க

*இலங்கை இனப்பிரச்சினைக் காலக்கோடு
மேற்கோள்கள்
வெளியிணைப்புகள்

* கே.எஸ்.ராஜா நினைவலைகள்
* கே. எஸ். ராஜா வரும்போதே பரபரப்பு
* வானொலிக் குரல்கள்
* மதுரக் குரல் மன்னன் கே. எஸ். ராஜா
* Sri Lanka mission report
* Nine recommendations for improving media freedom in Sri Lanka – RSF
* Media in Sri Lanka
* Free Speech in Sri Lanka

பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:இலங்கைத் தமிழ் ஊடகவியலாளர்கள்
பகுப்பு:இலங்கை வானொலி தமிழ் ஒலிபரப்பாளர்கள்
பகுப்பு:1942 பிறப்புகள்
பகுப்பு:1994 இறப்புகள்
பகுப்பு:கொழும்பு றோயல் கல்லூரி பழைய மாணவர்கள்
ரேலங்கி செல்வராஜா

ரேலங்கி செல்வராஜா (1960 – ஆகஸ்ட் 12, 2005) இலங்கையில் இருந்த முன்னணி தமிழ் வானொலி மற்றும் தொலைக்காட்சி அறிவிப்பாளர் ஆவார். தொடக்க நாட்களில் திரைப்பட நடிகையாகவும் இருந்த இவர் ஆகஸ்ட் 12 , 2005 கொழும்பில் அடையாளம் தெரியாத நபர்களால் சுட்டுக் கொல்லப்பட்டார்.
சரிதம்

ரேலங்கி யாழ்ப்பாணத்தில் பிறந்து வளர்ந்தவராவார். இவரோடு சேர்த்துக் கொலை செய்யப்பட்ட சின்னதுரை செல்வராஜாவை மணந்தார். இத்தம்பதியினருக்கு பெண் குழந்தை ஒன்று உள்ளது. அக்குழந்தை பெற்றோர்களின் இறப்பின் போது ஒரு வயது மட்டுமே அடைந்திருந்தது.
ஊடகவியலாளராக

1978 இல் இலங்கையில் தயாரிக்கப்பட்ட்ட தெய்வம் தந்த வீடு என்ற திரைப்படத்தில் இவர் முதன்மை வேடம் ஏற்று நடித்தார். இதற்காக இவர் சிறந்த நடிகை விருதுக்கு முன்மொழியப்பட்டார். இவர் 1979 ஆம் ஆண்டு யாழ்ப்பாணத்தில் ஒலிபரப்பான மணிக்குரல் வானொலியில் தனது ஊடக வாழ்க்கையை தொடங்கிய ரேலங்கி 1983 வரை அதில் பணியாற்றினார் .1987 இல் இலங்கை ஒலிபரப்புக் கூட்டுத்தாபனத்தில் இணைந்த இவர் 2000 ஆம் ஆண்டு முதல் முதுநிலை அறிவிப்பாளராக பணியாற்றி வந்தார். பின்னர் இலங்கை ரூபவாகினி கூட்டுத்தாபனத்தில் அறிவிப்பாளாராகவும் செய்தி வாசிப்பவராகவும் இணைந்தார். இறப்பின் போது இவர் இ.ரூ.கூ.வில் கட்டற்ற பணியாளராக இருந்தார். இவர் இ.ஒ.கூ.வில் ஒலிபரப்பாகிவரும், ஈழ மக்கள் ஜனநாயகக் கட்சியினால் ஆதரவளிக்கப்படுவதாக சந்தேகிக்கப்படும் இதயவீணை நிகழ்ச்சியை தயாரித்து வழங்கி வந்தார். இந்நிகழ்ச்சி தமிழீழ விடுதலைப் புலிகளுக்கும் அவர்களது செயல்களுக்கும் எதிரான கருத்துக்களை கொண்டதாகும்.
கொலை

ரேலங்கியும் அவரது கணவரும் கணவரின் வணிக நிலையத்தில் இனந்தெரியாத நபரால் துப்பாக்கியால் சுடப்பட்டு கொலை செய்யப்பட்டனர். இலங்கையின் முன்னாள் வெளிநாட்டமைச்சர் லக்ஷ்மன் கதிர்காமர் கொலை செய்யப்பட்ட அதே நாளில் இக்கொலைகளும் நடைபெற்றன. இம்மூன்று கொலைகளுக்கும் விடுதலைப் புலிகள் மீது குற்றஞ்சாட்டப்பட்டாலும் அவர்கள் அதை மறுத்திருந்தார்கள்.

ரேலங்கியின் கணவர் முன்னாள் ஆயுதக்குழுவும் இப்போது அரசியல் கட்சியாக விளங்கும் தமிழர் மக்கள் விடுதலை முன்னணியின் உறுப்பினராவார். இக்கட்சி விடுதலைப்புலிகளுக்கு எதிரான கருத்துக்களைக் கொண்டது என டெயிலி மிரர் பத்திரிகை கொலை தொடர்பான செய்திக் குறிப்பில் வெளியிட்டிருக்கிறது.
இவற்றையும் பார்க்க

*இலங்கை இனப்பிரச்சினைக் காலக்கோடு
ஆதாரங்கள்


வெளியிணைப்புகள்

*UTHR(J) Report
*Somali-American Media Association report
*Common Wealth Press Union report

பகுப்பு:இலங்கைத் தமிழ் ஊடகவியலாளர்கள்
பகுப்பு:ஈழத்து வானொலிக் கலைஞர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:இலங்கை வானொலி தமிழ் ஒலிபரப்பாளர்கள்
பகுப்பு:1960 பிறப்புகள்
பகுப்பு:2005 இறப்புகள்
இலங்கை ஒலிபரப்புக் கூட்டுத்தாபனம்

205px|thumb|right|இலங்கை ஒலிபரப்புக் கூட்டுத்தாபன சின்னம்
இலங்கை ஒலிபரப்புக் கூட்டுத்தாபனம், ஜனவரி 5 1967 அன்று இலங்கை வானொலி கூட்டுத்தாபனமாக மாற்றம் பெற்ற போது உருவாக்கப்பட்டதாகும். இலங்கையின் அப்போதைய பிரதமரான டட்லி சேனாநாயக்க மற்றும் ஒலிபரப்புத்துறை அமைச்சர் ரணசிங்க பிரேமதாசாவும் வைபவரீதியான அங்குரார்ப்பணம் செய்து வைத்தனர். கூட்டுத்தாபனத்தின் முதல் இயக்குநராக நெவில் ஜயவீர நியமிக்கப்பட்டார்.
வானொலி சேவைகள்

இலங்கை ஒலிபரப்புக் கூட்டுத்தாபனம் உள்நாட்டு ஒலிபரப்புக்காக ஆறு தொடர்ச்சியான பண்பலை (எஃப்.எம்.) சேவைகளை நடத்தி வருகின்றது. அவையாவன:
# சிங்கள சுதேச சேவை
# தமிழ் தேசிய சேவை
# ஆங்கில சேவை
# சிட்டி எஃப்.எம்.
# வெளந்த சேவய (சிங்கள வர்த்தக சேவை)
# தென்றல் (தமிழ் வர்த்தக சேவை)
#யாழ் சேவை என்பனவாகும்.

இதில் முதல் மூன்று சேவைகளும் பொதுவான சிங்கள, தமிழ், ஆங்கில நேயர்களுக்காக ஒலிபரப்பப்பட்டாலும் நான்காவது சேவை வாலிபர்களுக்கன விசேட சேவையாகும். கடைசி மூன்று சேவைகளும் தற்கால நிகழ்வுகளுடன் வர்த்தக நோக்கங்களுக்காகவும் ஒலிபரப்பப்படுகின்றது. இவ்வாறு சேவைகளுக்கு மேலதிகமாக விளையாட்டுச் சேவை முக்கிய விளையாட்டு நிகழ்வுகளின் போது மாத்திரம் நாடு முழுவதும் ஒலிபரப்பப்படுகிறது. இவற்றுக்கு மேலதிகமாக, பிரதேச நிகழ்வுகளுக்கு முக்கியத்துவம் கொடுத்து இ.ஒ.கூ. நான்கு பிரதேச ஒலிபரப்புகளையும் நடத்தி வருகின்றது.

வெளிநாட்டு நேயர்களுக்காக இ.ஒ.கூ. அலைவீச்சு மட்டிசைக்கப்பட்ட (ஏ.எம்.) சேவைகளை மத்திய மற்றும் சிற்றலை வரிசைகளில் நடத்தி வருகின்றது. இவை தெற்காசியா, மத்திய கிழக்கு நாடுகள், தென்-மேற்கு ஆசிய பிரதேசங்களுக்கு ஆங்கிலம், சிங்களம், ஹிந்தி போன்ற மொழிகளில் ஒலிபரப்பாகின்றன. தென்னிந்தியாவுக்கு ஒலிபரப்புவதற்கான தனிப்பட்ட சேவைகளும் காணப்படுகின்றது.
தமிழ் ஒலிபரப்பாளர்கள்

* எஸ். பி. மயில்வாகனம்
* வீ. சுந்தரலிங்கம் (சுந்தா சுந்தரலிங்கம்)
* ராஜகுரு சேனாதிபதி கனகரத்தினம்
* வீ. ஏ. கபூர்
* எஸ். புண்ணியமூர்த்தி
* எஸ். குஞ்சிதபாதம்
* எஸ். கே. பரராஜசிங்கம்
* சற்சொரூபவதி நாதன்
* கே. எஸ். ராஜா
* பி. எச். அப்துல் ஹமீட்
* விமல் சொக்கநாதன்
* சரா இம்மானுவேல்
* சில்வெஸ்டர் பாலசுப்பிரமணியம்
* ராஜேஸ்வரி சண்முகம்
* பி. விக்னேஸ்வரன்
* ஜோர்ஜ் சந்திரசேகரன்
* எஸ். நடராஜசிவம்
* எஸ். எழில்வேந்தன்
* ஜோக்கிம் பெர்னாண்டோ
* மயில்வாகனம் சர்வானந்தா
* கலிஸ்டா லூக்க‌ஸ்
* புவ‌ன‌லோஜினி ந‌ட‌ராஜ‌சிவ‌ம்
* செல்வ‌ம் பெர்ணான்டோ
* கமலினி செல்வராஜன்
* அருந்த‌தி சிறீர‌ங்க‌நாத‌ன்
* ரேல‌ங்கி செல்வ‌ராஜ‌ன்
* ந‌டேச‌ ச‌ர்மா
* எஸ். ந‌ட‌ராஜ‌ன்
* வீ. என். ம‌திய‌ழ‌க‌ன்
* நாக‌பூஷணி க‌ருப்பையா
வெளி இணைப்புகள்

* இலங்கை வானொலி நினைவலைகள்
மேற்கோள்கள்

பகுப்பு:இலங்கையின் வானொலி நிலையங்கள்
பகுப்பு:ஈழத் தமிழ் வானொலிகள்
பகுப்பு:தமிழ் வானொலிகள்
நல்லூர் வீரமாகாளி அம்மன் கோயில்

நல்லூர் வீரமாகாளி அம்மன் கோயில் யாழ்ப்பாணக் குடாநாட்டில், யாழ்ப்பாண நகரில் இருந்து பருத்தித்துறை செல்லும் வீதியில், யாழ் நகரிலிருந்து சுமார் 2 கி.மீ. தொலைவில் புகழ் பெற்ற நல்லூர் கந்தசாமி கோயிலுக்கு அண்மையில் அமைந்துள்ளது. தற்போது உள்ள கோயில் ஏறத்தாழ 200 ஆண்டுகளுக்கு முன்னர் கட்டப்பட்டது. எனினும், இதே இடத்தில் யாழ்ப்பாண அரசுக் காலத்திலேயே வீரமாகாளி அம்மனுக்குக் கோயில் இருந்தாக யாழ்ப்பாண வரலாற்று நூல்கள் கூறுகின்றன.
வரலாறு

யாழ்ப்பாண அரசு நிறுவப்பட்ட காலத்தில், அதன் முதல் அரசனான கூழங்கைச் சக்கரவர்த்தி என்பவனால் தலைநகரமான நல்லூரின் மேற்குத் திசையில் இக் கோயில் அமைக்கப்பட்டதாக 1790களில் எழுதப்பட்டதாகக் கருதப்படும் யாழ்ப்பாண வரலாற்று நூலான யாழ்ப்பாண வைபவமாலை கூறுகின்றது. அம்மன்னன் நல்லூர் நகரைக் கட்டியபோது அதன் நான்கு திசைகளிலும் கோயில்களை அமைத்ததாகவும், மேற்குத் திசையில் அமைக்கப்பட்டதே வீரமாகாளி அம்மன் கோயில் எனவும் அந்நூல் கூறும். இக்கூற்றை உறுதிப்படுத்துவதற்கான வேறு சான்றுகள் இதுவரை கிடைக்கவில்லை. இது உண்மையாயின் இக்கோயில் கிபி 12 ஆம் நூற்றாண்டளவில் கட்டப்பட்டது எனக் கொள்ள முடியும்.

குவைறோஸ் என்னும் போத்துக்கீசப் பாதிரியார் எழுதிய நூலில், யாழ்ப்பாணத்தைப் போத்துக்கீசர் கைப்பற்றியபோது நடைபெற்ற போர் இரண்டு கோயில்களுக்கு இடையே காணப்பட்ட பகுதியில் நடைபெற்றதாகக் குறிப்பிடப்பட்டுள்ளது. அவற்றுள் ஒன்று வீரமாகாளி அம்மன் கோயிலே எனக் கருதப்படுகின்றது.

கிபி 1620 ஆம் ஆண்டில், யாழ்ப்பாணம் போத்துக்கீசரின் நேரடி ஆட்சிக்குள் சென்ற பின்னர், ஏனைய இந்துக் கோயில்களுடன் சேர்த்து இதுவும் இடித்து அழிக்கப்பட்டது. கி.பி 1700 களின் இறுதிப் பகுதியில் ஒல்லாந்தர் ஆட்சியின் போதும், அதன் பின்னர் பிரித்தானியர் ஆட்சியின் போதும், முன்னர் இடிக்கப்பட்ட கோயில்கள் மீளமைக்கப்பட்டபோது இக் கோயிலும் அது முன்னர் இருந்த இடத்திலேயே மீளமைக்கப்பட்டதாகக் கருதப்படுகின்றது.
இவற்றையும் பார்க்கவும்

* நல்லூர்க் கந்தசுவாமி கோயில்
* நல்லூர் கைலாசநாதர் கோயில்

பகுப்பு:சைவக்குருமார்களின் ஆலயங்கள்
பகுப்பு:நல்லூரில் உள்ள கோயில்கள்
பகுப்பு:இலங்கையில் உள்ள அம்மன் கோயில்கள்
ரிச்சர்ட் டி சொய்சா

ரிச்சர்ட் டி சொய்சா (Richard Manik de Zoysa, , 18 மார்ச் 1958 - 18 பெப்ரவரி 1990) இலங்கையில் இருந்த முன்னணி ஊடகவியாலாளர், மனித உரிமை செயற்பாட்டாளர் மற்றும் நடிகராவார். இவர் இனம் தெரியாத நபர்களால் இவரது வீட்டில் இருக்கும் போது கடத்தப்பட்டு 1990 பெப்ரவரி 17 அல்லது 18 இல் கொலை செய்யப்பட்டார். இலங்கையின் தேசிய தொலைக்காட்சிச் சேவையான ரூபவாஹினியில் ஆங்கில செய்தி வாசிப்பாளராகவும் மற்றும் பத்திரிகை ஆசிரியராகவும் செயலாற்றிய ரிச்சர்ட் கொலை செய்யப்பட்ட போது உலக ஊடகவியலாளர் சேவையின் கொழும்பு கிளையின் பொறுப்பாளாராக செயற்பட்டுவந்தார்.
வாழ்க்கைச் சுருக்கம்

ரிச்சர்ட் இலங்கையின் பெரும்பான்மை சிங்களத் தந்தைக்கும் சிறுபான்மை தமிழ்த் தாய்க்கும் பிறந்தவராவார். இவர் கொழும்பில் பிறந்து வளர்ந்தார். ரிச்சர்ட் பிரபல ஊடகவியலாளரும் மலேசியாவில் வசித்தவருமான மாணிக்கசோதி சரவணமுத்துவின் மகளும், பிரபல மருத்துவருமான மனோராணி சரவணமுத்துவின் மகன் ஆவார். மகனது மரணத்தின் பின்னர் இவர் மகன்களை இழந்த தாயார் என்ற சங்கத்தை ஆரம்பித்து மனித உரிமைகளுக்காகக் குரல் கொடுத்து வந்தார்.
கொலை

ரிச்சர்ட் தனது தாயாருடன் வெலிகடவத்த வீடமைப்புத்திட்டத்தில் வசித்து வந்தார். 1990 பெப்ரவரி 17/18இரவில் அங்கு வந்த ஆயுதம் தாங்கிய குழு அவரை அங்கிருந்து கடத்திச் சென்றனர்.

தாயார் உடனடியாக வெலிக்கடை காவல் நிலையத்துக்குச் சென்று முறையிட்டார். அடுத்த நாள் பெப்ரவரி 19 1990, ரிச்சர்ட்டின் உடல் கொழும்பில் இருந்து தெற்கே 12மைல் தூரத்தில் மொரட்டுவை கடற்கரையில் கண்டெடுக்கப்பட்டது. அவர் தலையிலும் கழுத்திலும் சுடப்பட்டிருந்தார் அவரது வாயெலும்பில் முறிவு காணப்பட்டது. ரிச்சர்ட்டின் உடலை அவரது நண்பரான, 2006 இல் கடத்தி கொலை செய்யப்பட்ட ஊடகவியலாளர் தராக்கி சிவராம் அடையாளம் காட்டினார்.
அரசின் நடவடிக்கைகள்

வைத்தியர் சரவணமுத்து அடுத்த நாள் தனது மகனை கடத்தியவர்களை அடையாளம் காட்டமுடியும் என கூறியிருந்தார். மூன்று மாதங்களுக்குப் பிறகு, தொலைக்காட்சியில் வந்த நபர் ஒருவரை அவர் அடையாளம் கண்டார். அவர் ஒரு காவல்துறை அதிகாரியாவார். இது வழக்கில் தெரிவிக்கப்பட்ட போதும் எந்தவிதமான நடவடிக்கையும் எடுக்கப்படவில்லை. மாறாக சரவணமுத்துவும் அவரது சட்டதரணி பட்டி வீரகோணும் கொலை அச்சுறுத்தல்களை பெற்றனர். 2004 இல் வைத்தியர் சரவணமுத்து தனது மகனது கொலையாளர்களை காணாமலேயே காலமானார்.
ஐக்கிய நாடுகள் விருது

ஐ.நா.வினால் சுதந்திர ஊடகவியலாளருக்கான விருது ஒன்று ரிச்சர்ட் டி சொய்சாவின் பெயரில் வழங்கப்பட்டு வருகிறது.
நூல்கள்

* ஓட்டோ நியுமன், ரிச்சர்ட் டி சொய்சா, The Promise of the Third Way: Globalization and Social Justice
இவற்றையும் பார்க்க

* இலங்கை இனப்பிரச்சினைக் காலக்கோடு
ஆதாரங்கள்


வெளியிணைப்புகள்

* ஐபிஎஸ் விருது
* இலங்கை ஊடகவியலாளரின் கொலை குறித்து பிபிசி வானொலிச் சித்திரம் எழுப்பியுள்ள புதிய கேள்விகள்
* Drama poses new questions on Richard's murder
* ரிச்சர்ட் டி சொய்சா : குதறி எறியப்பட்ட ஆளுமையின் புன்னகை, உயிர்மை. ஏப்ரல் 2005


பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:1958 பிறப்புகள்
பகுப்பு:1990 இறப்புகள்
பகுப்பு:இலங்கை வானொலி ஒலிபரப்பாளர்கள்
பகுப்பு:கொலை செய்யப்பட்ட மனித உரிமைச் செயற்பாட்டாளர்கள்
தேவிஸ் குருகே

தேவிசு குருகே ( – சூலை 23 1989) இலங்கையில் இருந்த முன்னணி வானொலி அறிவிப்பாளர் ஆவார். இவரே இலங்கை வானொலியின் முதலாவது சிங்கள அறிப்பாளாராவார். இவரது காலத்தில் இவர் மிக பிரபலமானதோடு நட்சத்திர தகுதி பெற்றிருந்தார். 1980 இல் இவர் சுயாதீன தொலைக்காட்சி நிறுவனத்தின் பணிப்பாளராக நியமிக்கப்பட்டார். அப்பதவியில் இருக்கும் போது 1989 இல் இவர் கொலை செய்யப்பட்டார்.
இவற்றையும் பார்க்க

*இலங்கை இனப்பிரச்சினைக் காலக்கோடு
ஆதாரங்கள்

* Bayeux-Calvados Award for war correspondents: கொலை செய்யப்பட்ட ஊடகவியலாளருக்கான வணக்கம்
* இலங்கை ஒலிபரப்புக் கூட்டுத்தாபனம்
*இ.ஒ.கூ. செய்தி குறிப்பு
*80 ஆண்டுகள் ஒலிபரப்பு

பகுப்பு:இலங்கை ஊடகவியலாளர்கள்
பகுப்பு:வானொலி ஒலிபரப்பாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:இலங்கை வானொலி சிங்கள ஒலிபரப்பாளர்கள்
பகுப்பு:1989 இறப்புகள்
பகுப்பு:சிங்கள ஊடகவியலாளர்கள்
நண்டு

நண்டு (crab) நீர்நிலையில் வாழும் ஓர் உயிரினமாகும். நன்னீர், உவர்நீர் இரண்டிலும் வாழும் தன்மை உடையது. வாழும் நிலைக்கேற்ப பல்வேறு பெயர்களில் இவை அழைக்கப்படுகின்றன. இதில் சில இனங்கள் உணவாகவும் உட்கொள்ளப்படுகின்றன.

மில்லிமீட்டர் (mm) அகலமான நண்டுகள் முதல் கால் அகலம் நான்கு மீட்டர் (m) வரை வளரும் யப்பானியச் (Japanese) சிலந்தி நண்டு வரை பல அளவுகளிலும் காணப்படுகின்றன. நண்டுகள் பொதுவாகத் தட்டையான ஓடும் ஐந்து சோடி கால்களும் கொண்டவை. இவற்றில் முதற்சோடிக் கால்கள் கவ்விகளாக மாற்றமடைந்துள்ளன.

நண்டுகள் மேல் ஓட்டினை உடையன. ஆண்டுக்கொருமுறை மேலோடுகள் கழன்று புதுப்பித்துக் கொள்கின்றன. நண்டுகள் கூட்டுக்கண்கள் இரண்டைக் கொண்டவை.

பெண் நண்டுகள் ஆண் நண்டுகளிலும் பார்க்க அகலமான வயிற்றுப்பகுதியைக் கொண்டுள்ளன. வயிற்றின் கீழேயே அவை தம் முட்டைகளைக் கொண்டுள்ளன.

நண்டு மிகவும் பிரபலமான கடல் உணவு ஆகும். கடலுணவுகளில் 20% நண்டுகளே. ஆண்டுதோறும் ஒன்றரை மில்லியன் தொன்னுக்கும் (Ton) அதிகமான நண்டுகள் உணவாகின்றன.
நண்டு வகைகள்

* தேங்காய் நண்டு
* குளுவான் நண்டு
* நீலக்கால் நண்டு
*குதிரைலாட நண்டு
மேற்கோள்கள்
வெளி இணைப்புகள்

*


பகுப்பு:கடல் உணவுகள்
ரத்னஜீவன் ஹூல்

பேராசிரியர் ரத்னஜீவன் ஹூல் இலங்கையில் நன்கு அறியப்பட்ட மின் பொறியியல் பேராசிரியராவார். இவர் யாழ்ப்பாண பல்கலைக்கழகத்தின் உபவேந்தராகப் பணியாற்றினார். இந்நியமனத்துக்கு முன்னர் பேராதனைப் பல்கலைக்கழகத்தின் பொறியியற் பீடத்தில் முதுநிலை விரிவுரையாளராக பணியாற்றி வந்தார். தற்போது அவருக்கு விடுக்கப்பட்டுள்ள கொலை அச்சுறுத்தல்கள் காரணமாக விடுமுறையில் வெளிநாட்டில் வசிக்கிறார். விடுதலை புலிகளோ அல்லது அவர்களுக்க்கு சார்பான ஆயுதக் குழுக்களோ இக்கொலை மிரட்டலை விடுத்திருப்பதாக மனித உரிமைகளுக்கான சர்வதேச அமைப்பான அமெனிஸ்டி தெரிவித்துள்ளது. ரத்னஜீவன் மனித உரிமை செயற்பாட்டாளர் ராஜன் ஹூலின் சகோதரர் ஆவார்.
ஆதாரங்கள்


பகுப்பு:இலங்கையின் கல்விமான்கள்
பகுப்பு:1952 பிறப்புகள்
பகுப்பு:யாழ்ப்பாணம் பரி யோவான் கல்லூரி மழைய மாணவர்கள்
பகுப்பு:அமெரிக்க இலங்கையர்கள்
பகுப்பு:வாழும் மக்கள்
பகுப்பு:யாழ்ப்பாணத்து நபர்கள்
பகுப்பு:இலங்கை கிறித்தவர்கள்
பகுப்பு:இலங்கைத் தமிழ்ப் பொறியியலாளர்கள்
பகுப்பு:யாழ்ப்பாணப் பல்கலைக்கழகத் துணைவேந்தர்கள்